  Григорий Фомин Майя Бывальцева 2022-тӥ арын Якшур-Бӧдья ёрос эмъяськоннилэсь нылпи ёзэтсэ рос-прос тупатъяны кутскозы. Со спонна Удмуртилэн коньдэтысьтыз 11 миллион 500 сюрс манет висъязы. Со сярысь, улосвыл кивалтэтлэн тӧроез Эльвира Пичук вылэ чӧлскыса, элькунысь тазалыкез утёнъя министерстволэн пресс-службаез ивортӥз. « Ужъёслы оглом 11,57 миллион манет чакламын, со пӧлысь 770 сюрс мантэз – проектно-сметной ужкагазъёс дасяны но 10,8 миллионэз – лэсьтӥськон ужъёслы. Удмуртилэн тӧроез Алексанюр Бречалов дурбасьтэмен туэ тазалыкез утен удысысь юртъёсты тупатъяны улосвыллэн кондэтаз 500 миллион манет котыр  чакламын » Эльвира Пинчук, Удмуртиысь кивалтэтлэн тӧроезлэн воштӥсез Тупатъян мынытозь, педиатръёс ужзэс мукет интыын азьланьтозы. Ёрос эмъяськоннилэн валтӥсь эмчиез Мария Пьянкова верамъя, интыос бадӟымъёслы поликлиникаын но, нылкышноослы ёзэтын но вань. « Али кенешиськомы, кытын эмчиослэн кабинетъёссы луозы. Валамон, пациентъёсты кутон уз дугдылы » Мария Пьянкова, Якшур-Бӧдья ёрос эмъяськоннилэн валтӥсь эмчиез Та дыре нылпи ёзэтысь висъетъёслэн вужмемзы 40 процент котыр луэ. Тупатъян ужъёс улсын ву гумыосты, шунт сётӥсь гумыосты, пож вуэз поттон гумыосты, электроезъёсты, тылэз, ӧсъёсты но укноосты воштыны, борддоръёсты выльдыны, ветлыны шугъяськись муртъёслэсь куронъёссэс быдэстыны чакламын. Тупатъян ужъёс борды пӧсьтолэзе кутскозы, нош пинал пациентъёсты выльысь кутыны кутскозы 2023-тӥ ар кутсконын.  Нылпи ёзэт ёрос эмъяськоннилэн 1994-тӥ арын пуктэм ватсэтаз интыяськиз, куать эмчиос 5 сюрс пала пиналъёслэсь тазалыксэс эскеро. Тодэ вайытом, азьвыл Вавож ёрос эмъюртысь приёмной ёзэтэз но нуназе ужась стационарез выльдӥзы.  Тегъёс: эмъяськонниос тупатъянужъёс ЭльвираПинчук Якшур-Бӧдья Удмуртия  